Lipšic, Daniel, minister vnútra SR (2010-08-11):
Ďakujem veľmi pekne. Vážený pán predseda, milé kolegyne, vážení kolegovia, ja zareagujem najskôr na pána poslanca Pašku, ktorý už odišiel. Povedal svoje argumenty a odišiel, čo je pomerne typické pre snahu viesť diskusiu. Vyjadrím sa najskôr k jeho argumentu, že vláda, kým nemá vyjadrenú dôveru, nemá zákonodarnú iniciatívu. Tento argument považujem za absurdný, nemajúci oporu v texte ústavy, v žiadnej ústavnoprávnej doktríne a majúci oporu zrejme len v názore pána poslanca Pašku. Je to absurdné. Podľa našej ústavy má zákonodarnú iniciatívu vláda, poslanec a výbory. Ústavný text nehovorí nič o tom, že vláda získava svoje ústavné právo až okamihom, kedy má vyslovenú dôveru. To je subjektívny, osobný názor pána poslanca Pašku. Nikoho iného. Čiže to k tomu, ako by sme si veľmi jasne povedali. Tam nie je žiaden relevantný spor. Tak isto, ako nie je žiaden relevantný právny spor o tom, či ministerstvo financií má alebo nemá kompetenciu ísť kontrolovať rozpočet Najvyššieho súdu. O tom žiaden relevantný právny spor nie je. To je jasné. Tak jasné, ako včerajší incident v tejto miestnosti. Teraz k samotnej imunite. Strana SMER často operuje termínom rovnosť. Hovorí tomu sociálna rovnosť. Ale pokiaľ príde na rovnosť pred zákonom, tak skutky a slová poslancov strany SMER sú vždy veľmi odlišné. Zhodneme sa asi na tom, že najdôležitejší princíp právneho štátu je rovnosť pred zákonom. Je to to najdôležitejšie čo chráni občanov pred svojvôľou štátnej moci, pred tým, aby parlament alebo vláda prijímali absurdné a diskriminačné právne normy, pretože, ak sa budú týkať aj ich samotných, tak ich parlament neprijme. Poviem príklad. Ako môže parlament rozhodovať zodpovedne o výške pokút za dopravné priestupky, pokiaľ poslanci týmto pokutám nepodliehajú? Potom môžeme prijímať v princípe akékoľvek, aj pomerne drakonické pokuty, vedomí si toho, že my sami im v skutočnosti nepodliehame. Preto je tak široko zakotvená imunita priestupková aj trestnoprávna, absurdná. Je absurdným a prekonaným inštitútom, s výnimkou hlasovania a s výnimkou výrokov v Národnej rade. Vládna koalícia, súčasná, presadzovala zúženie imunity, aj keď sme boli v opozícii. To znamená, naše kroky a naše konania sú konzistentné, či vo vláde alebo v opozícii. Ja som včera spomenul, ak opozícia dnes tvrdí, že má obavy z kriminalizácie, neviem z čoho má konkrétne obavy, lebo nie som si vedomý ani vyjadrení pani premiérky, ani mojich, ktoré sa týkali kriminalizácie opozície. Som si vedomý vyjadrení bývalého premiéra, ktoré povedal aj tu v tejto sále, že kde má opozícia sedieť, a že má byť rada, že má imunitu, a že sedí v parlamente a nie niekde inde. No. Takéto vyjadrenie nemal nikto z vládnej koalície. Takže obava z týchto výrokov byť nemusí. Som presvedčený o tom, že ak chce dať parlament jednoznačný signál, že rovnosť pred zákonom nie je len heslom, ale realitou, tak musíme zúžiť imunitu len na výroky a hlasovanie v parlamente. V žiadnom inom prípade poslanecká imunita nemá žiadne opodstatnenie. Nie je žiadne opodstatnenie, aby poslanec bol chránený pred trestným stíhaním alebo pred potenciálnym priestupkovým konaním za skutok, ktorý nijako nesúvisí s výkonom funkcie. Samozrejme onedlho budete hlasovať o tomto návrhu a tam sa ukáže, či sú súladné slová a skutky. Častokrát aj v minulosti, keď sa pýtali poslancov terajšej vládnej koalície novinári na chodbe, či sú za zúženie imunity, povedali áno, sme za zúženie imunity, nám imunita nechýba, sme za. A potom prišlo hlasovanie. A boli proti. A preto si myslím, že poslanci a nielen poslanci, aj ministri samozrejme prejavujú to, čomu naozaj veria svojimi skutkami, nie svojimi rečami. A poslanci prejavujú svoje skutky hlasovaním. A preto si myslím, že ak majú brať občania vážne reči o rovnosti pred zákonom, vážne ich majú brať, tak to hlasovanie o 11.00 bude dôležité. Bude verejne známe a bude známe, ktorí poslanci majú pocit, že o rovnosti pred zákonom treba rozprávať kvetnato a filozoficky a ktorí si myslia, že treba konať. Názor verejnej mienky v tomto je jednoznačný a každý jeden z nás, každý jeden z vás, tu nereprezentuje samého seba, ale verejnú mienku a svojich voličov. A ja som presvedčený, že voliči všetkých strán, vrátane strán dnešnej opozície si želajú, aby poslanci nemali neodôvodnené, nadštandardné, nevyargumentovateľné privilégiá. A preto by som vás chcel požiadať, naprieč politickým spektrom, aby ste tento vládny návrh zákona podporili a podporili jeho prerokovanie v druhom čítaní. Ďakujem veľmi pekne. (Potlesk.)